ส่วนที่ 1

ข้อมูลสรุป (Executive Summary)

บริษัท ไทยบริการอุตสาหกรรมและวิศวกรรม จำกัด (มหาชน) ก่อตั้งเมื่อวันที่ 10 เมษายน 2524
โดยกลุ่มวิศวกรซึ่งมีประสบการณ์ในงานทั้งด้านวิศวกรรมและด้านการบริหาร
เพื่อดำเนินธุรกิจการให้บริการกับโรงงานอุตสาหกรรมทั้งด้านการก่อสร้างอาคารโรงงาน
และการติดตั้งงานระบบต่างๆ ภายในโรงงาน จากนั้น บริษัทฯ
ได้ขยายขอบเขตการดำเนินธุรกิจการรับเหมาก่อสร้างไปยังกลุ่มลูกค้าประเภทอื่นๆ
นอกเหนือจากงานก่อสร้างประเภทโรงงานอุตสาหกรรมอย่างต่อเนื่อง อาทิเช่น ศูนย์การค้า
อาคารสูงเพื่อพักอาศัย โรงเรียน โรงพยาบาล รีสอร์ท บ้านพักอาศัย และบ้านจัดสรร
เพื่อให้ครอบคลุมกลุ่มลูกค้าที่หลากหลายขึ้น และ ในปี 2548 บริษัทฯ ได้แปรสภาพเป็นบริษัทมหาชน
พร้อมเข้าจดทะเบียนในตลาดหลักทรัพย์เอ็ม เอ ไอ ด้วยทุนจดทะเบียนชำระแล้ว 135.0 ล้านบาท

ทั้งนี้ ลักษณะการดำเนินธุรกิจของบริษัทฯ สามารถเเบ่งได้เป็น 2 ประเภทหลัก ดังนี้

  1. งานวิศวกรรมโยธา อันได้แก่ งานโยธา งานโครงสร้างคอนกรีตเสริมเหล็ก
  โครงสร้างเหล็กและงานสถาปัตยกรรม โดยให้บริการตั้งเเต่การวางรากฐาน (Structural)
  จนกระทั่งอาคารเสร็จสมบูรณ์ทั้งโครงการซึ่งรวมถึงงานบริเวณและงานถนนรอบโรงงานและอาคาร

  2. งานบริการติดตั้งระบบวิศวกรรม อันได้แก่
  งานให้บริการติดตั้งระบบวิศวกรรมทั้งภายในอาคารและภายนอกอาคาร
  ครอบคลุมตั้งเเต่งานระบบไฟฟ้า งานระบบสื่อสารโทรคมนาคม งานระบบปรับอากาศ
  งานระบบสุขาภิบาล และงานระบบป้องกันอัคคีภัย เป็นต้น

บริษัทฯ ได้ดำเนินธุรกิจในอุตสาหกรรมรับเหมาก่อสร้างมานานกว่า 28 ปี
ครอบคลุมโครงการก่อสร้างหลากหลายประเภท ตั้งแต่โครงการขนาดกลาง มูลค่าประมาณ 50.0
-100.0 ล้านบาท จนถึงโครงการขนาดใหญ่ มูลค่าสูงกว่า 100.0 ล้านบาท
โดยโครงการขนาดใหญ่ที่บริษัทฯ ได้เคยรับก่อสร้างนั้นมีมูลค่าสูงถึงเกือบ 800 ล้านบาท ทั้งนี้บริษัทฯ
มีผลงานเป็นที่ยอมรับทั้งในด้านคุณภาพของงานที่ดีและได้รับการรับรองมาตรฐาน ISO 9001 :
2000 จากสถาบันรับรองมาตรฐานไอเอสโอ (MASCI)
และเพื่อการให้บริการครอบคลุมกลุ่มลูกค้าที่หลากหลายและมีความต้องการในงานระบบที่ซับซ้อนมากขึ้น
ในปี 2550 บริษัทฯ จึงได้มีการร่วมมือกับพันธมิตรในการนำเทคโนโลยี pre-fabricate
มาใช้ในการก่อสร้าง ทั้ง pre-cast concrete สำหรับงานคอนกรีต และ pre-fabricate
steel structure สำหรับงานโครงเหล็ก
ทำให้บริษัทมีความสามารถในการส่งมอบงานให้แก่ลูกค้าได้รวดเร็วยิ่งขึ้น
ใช้เวลาในการก่อสร้างน้อยลง การทำงานมีความปลอดภัยยิ่งขึ้น
แต่ในขณะเดียวกันต้นทุนและค่าใช้จ่ายในการก่อสร้างลดลงอีกด้วย
จึงกลายเป็นจุดขายอย่างหนึ่งของบริษัทฯ ในการนำเสนองานต่อลูกค้า
เนื่องจากส่วนใหญ่แล้วคู่แข่งรายเล็กจะไม่สามารถให้งานบริษัทติดตั้งระบบวิศวกรรมได้
ทำให้บริษัทมีคู่แข่งน้อยรายลงไป และในขณะเดียวกันบริษัทฯ มีความชำนาญในงานระบบยิ่งขึ้น
ทำให้มีลูกค้าทั้งรายเก่าและรายใหม่ยังคงใช้บริการของบริษัทอย่างต่อเนื่อง

ปัจจัยความเสี่ยงที่มีผลกระทบต่อการดำเนินธุรกิจของบริษัท มีดังนี้

-   ความเสี่ยงจากความไม่ต่อเนื่องของรายได้

เนื่องจากรายได้ของบริษัทฯ เป็นรายได้จากการก่อสร้างซึ่งเป็นรายได้เเบบไม่ต่อเนื่อง (One
time project) การได้มาซึ่งรายได้ของบริษัทฯ
ขึ้นอยู่กับความสามารถในการชนะประมูลโครงการก่อสร้าง
การบริหารโครงการก่อสร้างได้สำเร็จตามกำหนด ซึ่งหากบริษัทฯ
ไม่สามารถชนะการประมูลงานก่อสร้างได้ อาจส่งผลกระทบต่อรายได้ของบริษัทฯ

อย่างไรก็ดี บริษัทฯ มีนโยบายที่จะรักษาความต่อเนื่องของรายได้
โดยการรักษาคุณภาพงานให้ได้มาตรฐานและเป็นที่พึงพอใจของลูกค้าเพื่อให้ลูกค้าเกิดความมั่นใจและมอบหมายโครงการก่อสร้างในลำดับต่อไปให้แก่บริษัทฯ
โดยลูกค้าในปัจจุบันบางส่วนจะเป็นโครงการก่อสร้างจากลูกค้าที่เคยใช้บริการงานก่อสร้างของบริษัทฯ
มาแล้ว

-   ความเสี่ยงจากการเปลี่ยนแปลงราคาวัสดุก่อสร้าง

เนื่องจากวัสดุก่อสร้างหลักหรือวัสดุก่อสร้างทางตรงอันได้แก่ เหล็กเส้น เหล็กรูปพรรณ คอนกรีต
และวัสดุก่อสร้างทางอ้อมอันได้แก่ ไม้แบบ ข้อต่อสำหรับงานระบบ และวัสดุอุปกรณ์ก่อสร้างอื่นๆ
เป็นต้นทุนหลักสำหรับใช้ในงานก่อสร้างคิดเป็นประมาณร้อยละ 50.0-60.0
ของต้นทุนรวมของบริษัทฯ
หากราคาของวัสดุก่อสร้างโดยเฉพาะอย่างยิ่งคอนกรีตและเหล็กมีการปรับตัวสูงขึ้นตามการเปลี่ยนเเปลงของภาวะตลาดในประเทศและทั่วโลก
โดยที่บริษัทฯ ไม่สามารถควบคุมได้อาจมีผลกระทบทางลบต่อผลกำไรของบริษัทฯ โดยในช่วงปี
2548 - 2551 ดัชนีวัสดุก่อสร้างรวมมีการปรับตัวสูงขึ้นอย่างต่อเนื่อง โดยเฉพาะอย่างยิ่งในปี
2551 ซึ่งดัชนีราคาวัสดุก่อสร้างรวมได้ปรับตัวสูงขึ้นกว่าร้อยละ 20
โดยเฉพาะอย่างยิ่งราคาเหล็กและผลิตภัณฑ์เหล็ก นั้นมีความผันผวนอย่างมาก
โดยดัชนีราคาเหล็กและผลิตภัณฑ์เหล็กซึ่งได้มีการปรับตัวสูงขึ้นอย่างมีนัยสำคัญ
โดยปรับตัวสูงขึ้นประมาณร้อยละ 150 จากในช่วงเดือนมกราคม 2550 ถึงเดือนกรกฎาคม 2551
ซึ่งนับว่าเป็นการปรับตัวสูงสุดในรอบ 9 ปี ก่อนปรับตัวลดลงอย่างรวดเร็วกว่าร้อยละ 130
ในช่วงครึ่งหลังของปี 2551 ส่วนราคาวัสดุก่อสร้างหลักอื่นๆ อาทิ ซีเมนต์ ผลิตภัณฑ์คอนกรีต
ไม้และผลิตภัณฑ์ไม้มีการปรับตัวสูงขึ้นเฉลี่ยประมาณร้อยละ 5-10

บริษัทฯ
มีนโยบายการลดความเสี่ยงจากการเปลี่ยนแปลงของราคาวัสดุก่อสร้างหลักโดยเมื่อทางบริษัทฯ
ได้รับงานประมูลโครงการก่อสร้างแล้ว บริษัทฯ
จะเจรจาต่อรองกับผู้จำหน่ายวัสดุก่อสร้างเพื่อกำหนดราคาซื้อขายวัสดุก่อสร้างให้คงที่
ทั้งนี้จากการที่บริษัทฯ
ดำเนินธุรกิจรับเหมาก่อสร้างมาเป็นเวลานานและมีความสัมพันธ์ที่ดีกับผู้จำหน่ายวัสดุก่อสร้าง
เนื่องจากบริษัทฯ สามารถปฏิบัติตามเงื่อนไขและข้อตกลงในสัญญาการซื้อขายวัสดุก่อสร้างต่างๆ
ด้วยดีมาโดยตลอด
จึงทำให้สามารถเจรจากับทางผู้จำหน่ายเพื่อลดผลกระทบอันเกิดจากความผันผวนของราคาวัสดุก่อสร้างได้
ทั้งนี้บริษัทฯ สามารถเจรจากำหนดราคาซื้อขายวัสดุก่อสร้างกับผู้จำหน่ายเป็นระยะเวลาสูงสุดถึง 3
เดือน ซึ่งโดยปกติจะพอเพียงแก่การลดความเสี่ยงจากความผันผวนของวัสดุก่อสร้าง
เนื่องจากโครงการก่อสร้างส่วนใหญ่ของบริษัทฯ นั้นจะใช้ระยะเวลาก่อสร้างเฉลี่ยประมาณ 1 ปี
ซึ่งในการก่อสร้างโรงงานและอาคารนั้น ตามปกติจะมีความต้องการใช้วัสดุก่อสร้างหลักอาทิเช่น
เหล็กและซีเมนต์ ค่อนข้างสูงในช่วง 3 – 4
เดือนแรกของระยะเวลาก่อสร้างเนื่องจากเป็นช่วงก่อสร้างโครงสร้างและฐานราก

-   ความเสี่ยงในการพึ่งพาผู้บริหาร

เนื่องจากผู้ก่อตั้งบริษัทฯ ได้เเก่ นายอัศวิน ชินกำธรวงศ์ และนายสมพล เต็มสุข
ซึ่งปัจจุบันดำรงตำแหน่งเป็นประธานกรรมการบริหารและกรรมการผู้จัดการ ตามลำดับ
เป็นผู้มีประสบการณ์ในธุรกิจรับเหมาก่อสร้างมากว่า 28 ปี
และมีชื่อเสียงเป็นที่ยอมรับอย่างกว้างขวางในอุตสาหกรรม
ทั้งนี้คุณสมบัติดังกล่าวมีส่วนสำคัญในการติดต่อเพื่อรับงานจากลูกค้า โดยหากในอนาคต บริษัทฯ
มีการเปลี่ยนแปลงหรือสูญเสียผู้บริหารในตำแหน่งดังกล่าวอาจส่งผลกระทบต่อการดำเนินธุรกิจของบริษัทฯ
ได้

อย่างไรก็ดี ผู้บริหารทั้ง 2
ท่านเป็นทั้งผู้บริหารและผู้ถือหุ้นใหญ่ซึ่งมีความมุ่งมั่นในการบริหารจัดการเพื่อให้บริษัทฯ
เจริญเติบโตและก้าวหน้าในระยะยาว ทั้งนี้เพื่อเป็นการลดความเสี่ยงจากการพึ่งพาผู้บริหาร บริษัทฯ
ได้กำหนดนโยบายการกระจายอำนาจในการบริหารงาน โดยมีคณะกรรมการบริหาร
รองกรรมการผู้จัดการ (ฝ่ายบริหาร) รองกรรมการผู้จัดการ (ฝ่ายปฏิบัติการ)
ผู้อำนวยการฝ่ายปฏิบัติการ และผู้จัดการฝ่ายต่างๆ ที่มีความรู้ความสามารถที่เหมาะสม
รับผิดชอบดูเเลในสายงานต่างๆ นอกจากนี้ บริษัทฯ
ยังมีนโยบายที่มุ่งเน้นการรักษาคุณภาพของงานก่อสร้างของบริษัทฯ
ให้ได้มาตรฐานและเป็นที่พึงพอใจของลูกค้าจึงส่งผลให้ลูกค้าเกิดความมั่นใจและมอบหมายโครงการก่อสร้างให้แก่บริษัทฯ
โดยพิจารณาจากคุณภาพงานก่อสร้างเป็นสำคัญ

-   ความเสี่ยงในการพึ่งพาวิศวกร

ธุรกิจรับเหมาก่อสร้างเป็นธุรกิจที่ต้องอาศัยความรู้ความสามารถของบุคลากรเป็นสำคัญ
โดยเฉพาะอย่างยิ่งผู้ที่ทำหน้าที่เป็นผู้จัดการโครงการ (Project Manager)
หรือวิศวกรผู้ควบคุมโครงการ (Project Engineer)
ซึ่งต้องรับผิดชอบในการควบคุมการก่อสร้างให้เสร็จสมบูรณ์ ดังนั้นหากบริษัทฯ
สูญเสียบุคลากรดังกล่าวอาจส่งผลกระทบต่อผลการดำเนินงานของบริษัทฯ ได้

ทั้งนี้ ณ สิ้นปี 2551 บริษัทฯ มีบุคลากรระดับผู้อำนวยการในฝ่ายปฏิบัติการ อาทิเช่น ฝ่ายก่อสร้าง
ฝ่ายวิศวกรรม และฝ่ายงานระบบจำนวน4 คน บุคลากรระดับผู้จัดการโครงการจำนวน 9 คน
ซึ่งคิดเป็นสัดส่วนประมาณร้อยละ 69.2 ของบุคลากรดังกล่าวทำงานกับบริษัทฯ มาเป็นเวลามากกว่า
4 ปี ขึ้นไปจึงมีความผูกพันกับบริษัทฯ ประกอบกับบริษัทฯ
มีมาตรการในการลดความเสี่ยงจากการสูญเสียบุคลากรดังกล่าวด้วยการให้ผลตอบแทนที่เป็นธรรมและให้มีส่วนร่วมในการบริหารตัดสินใจ
นอกจากนี้เพื่อให้พนักงานมีส่วนร่วมในการเป็นเจ้าของบริษัทฯ และเพื่อจูงใจในการทำงานบริษัทฯ
ได้จัดสรรและเสนอขายหุ้นสามัญเพิ่มทุนให้แก่กรรมการ ผู้บริหาร และพนักงาน ไปแล้วทั้งสิ้นจำนวน
2.0 ล้านหุ้น คิดเป็นร้อยละ 1.5 ของทุนจดทะเบียนชำระแล้ว

-   ความเสี่ยงจากการไม่ได้รับชำระค่าก่อสร้างจากเจ้าของโครงการ

บริษัทฯ มีรายได้หลักจากค่าก่อสร้างที่เป็นงานรับเหมาก่อสร้างโดยตรงจากเจ้าของโครงการ
ซึ่งตามปกติจะมีการเรียกเก็บเงินค่าจ้างก่อสร้างล่วงหน้าเมื่อมีการเซ็นสัญญาตามสัดส่วนร้อยละของมูลค่าโครงการก่อสร้างซึ่งกำหนดในแต่ละสัญญาและเรียกเก็บค่าก่อสร้างที่เหลือเพิ่มเติมตามสัญญาก่อสร้างเป็นงวดๆ
ตามความสำเร็จของงานก่อสร้าง ดังนั้นบริษัทฯ
จึงมีความเสี่ยงหากเจ้าของโครงการประสบปัญหาทางการเงินและไม่สามารถจ่ายชำระค่าก่อสร้างตามความคืบหน้าของโครงการก่อสร้างตามสัญญาก่อสร้างซึ่งจะส่งผลกระทบต่อผลการดำเนินงานของบริษัทฯ

บริษัทฯ ได้ตระหนักถึงความเสี่ยงดังกล่าว
จึงมีการพิจารณารับงานก่อสร้างจากเจ้าของโครงการที่มีฐานะทางการเงินมั่นคงเท่านั้น
โดยจะเห็นได้จากโครงการก่อสร้างของบริษัทฯ นั้น
ส่วนใหญ่เจ้าของโครงการจะเป็นบริษัทเอกชนขนาดใหญ่

-   ความเสี่ยงจากความล่าช้าของโครงการ

โดยปกติสัญญาก่อสร้างจะเป็นสัญญาเหมาจ่ายซึ่งมีการกำหนดราคาค่าก่อสร้างที่แน่นอน
โดยบริษัทฯจะมีกำไรได้ต่อเมื่อบริษัทฯ สามารถบริหารต้นทุนไม่ให้สูงกว่าที่ประมาณการ
ทั้งนี้หากโครงการก่อสร้างประสบปัญหาจนล่าช้า
ต้นทุนแรงงานและวัสดุก่อสร้างอาจเพิ่มขึ้นจนโครงการก่อสร้างนั้นๆ ประสบปัญหาขาดทุนได้
นอกจากนี้ สัญญาการก่อสร้างของบริษัทฯ
จะมีการกำหนดระยะเวลาในการดำเนินงานจนแล้วเสร็จที่แน่นอน ซึ่งหากบริษัทฯ
ไม่สามารถส่งมอบงานได้ตามกำหนด บริษัทฯ
อาจต้องชดใช้ค่าเสียหายซึ่งอาจส่งผลกระทบต่อผลประกอบการของบริษัทฯ

อย่างไรก็ดี จากนโยบายการเลือกรับงานและรักษาปริมาณของบริษัทฯ ให้อยู่ในปริมาณที่เหมาะสม
ประกอบกับทีมงานวิศวกรที่มีคุณภาพและความสามารถในการบริหารงานของผู้บริหาร ส่งผลให้บริษัทฯ
สามารถดำเนินการก่อสร้างงานโครงการที่ได้รับไว้ทั้งหมดได้เรียบร้อยแล้วเสร็จ
และส่งมอบให้กับเจ้าของโครงการตามข้อตกลงในสัญญาทุกประการ โดยที่ผ่านมาบริษัทฯ
ไม่เคยส่งมอบงานก่อสร้างล่าช้าแต่อย่างใด

-   ความเสี่ยงจากลักษณะงานส่วนใหญ่เป็นโรงงานอุตสาหกรรม

ธุรกิจรับเหมาก่อสร้างของบริษัทฯ ที่ผ่านมานั้น
แตกต่างจากผู้ประกอบการรับเหมาก่อสร้างส่วนใหญ่เนื่องจากลูกค้าส่วนใหญ่เป็นลูกค้าโรงงานอุตสาหกรรม
จึงไม่มีความสัมพันธ์กับภาคอสังหาริมทรัพย์มากนัก แต่หากภาคอุตสาหกรรมมีการชะลอตัว
อาจส่งผลต่อรายได้ของบริษัทฯ อย่างไรก็ตามระหว่างปี 2547 ถึงปี 2551
พื้นที่สำหรับที่อยู่อาศัยและพื้นที่อุตสาหกรรมมีการขยายตัวลดลงและจำนวนโรงงานที่ได้รับอนุญาตจากกระทรวงอุตสาหกรรมมีแนวโน้มลดลงเช่นกัน
ในขณะที่พื้นที่สำหรับการพาณิชย์นั้นมีการขยายตัวเล็กน้อยในช่วงปี 2549
แต่โดยรวมก็ยังมีแนวโน้มขยายตัวลดลง ทั้งนี้บริษัทฯ
ได้ตระหนักถึงความเสี่ยงของการชะลอการขยายตัวของการก่อสร้างโรงงานอุตสาหกรรม
จึงได้มีการขยายขอบเขตของการรับงานก่อสร้างให้ครอบคลุมหลากหลายภาคอุตสาหกรรมมากขึ้น
ตลอดจนครอบคลุมงานก่อสร้างโรงพยาบาล อาคารที่พักอาศัย อาคารพาณิชย์ โรงแรม รีสอร์ท
บ้านพักอาศัยและบ้านจัดสรร โดยตั้งแต่ปี 2549 เป็นต้นมา รายได้ของบริษัทฯ
มีการกระจายความเสี่ยงมากขึ้นตามฐานลูกค้าที่กว้างขึ้น

-   ความเสี่ยงจากการถูกฟ้องร้องจากข้อผิดพลาดของโครงการก่อสร้าง

หากโครงการที่บริษัทฯ เป็นผู้ดำเนินการก่อสร้าง อาทิเช่น การออกแบบ
การก่อสร้างหรือการติดตั้งระบบสาธารณูปโภคในอาคารหรือโรงงาน อันได้แก่ ระบบปรับอากาศ
ระบบไฟฟ้า และระบบบำบัดน้ำเสีย
มีความผิดพลาดอันส่งผลกระทบต่อบุคคลภายนอกจนได้รับความเสียหายหรือได้รับบาดเจ็บ
อาจส่งผลให้บริษัทฯถูกฟ้องร้องค่าเสียหายได้

อย่างไรก็ดี บริษัทฯ มีมาตรการในการดำเนินงานก่อสร้างอย่างรัดกุม
และมีการทำประกันภัยเพื่อรองรับกับเหตุการณ์อันอาจเกิดขึ้นดังกล่าว
ซึ่งสามารถลดผลกระทบทางการเงินของบริษัทฯ จากการถูกฟ้องร้องค่าเสียหายได้
โดยที่ผ่านมาบริษัทฯ
ไม่มีคดีหรือข้อพิพาททางกฎหมายซึ่งเกิดจากความผิดพลาดของโครงการก่อสร้างที่อาจมีผลกระทบด้านลบอย่างมีนัยสำคัญต่อการดำเนินธุรกิจของบริษัทฯ
หรือส่งผลกระทบด้านลบต่อสินทรัพย์ของบริษัทฯ ที่มีจำนวนสูงกว่าร้อยละ 5.0 ของส่วนของผู้ถือหุ้น

ผลการดำเนินงาน

สำหรับผลการดำเนินงานนั้น ในปี 2551 บริษัทฯ มีรายได้รวม 1,172.4 ล้านบาท ลดลงร้อยละ
27.3 จากปี 2550 ที่มีรายได้รวม 1,598.2 ล้านบาท แต่ทั้งนี้บริษัทฯ ขาดทุนสุทธิ 58.4 ล้านบาท
เปรียบเทียบกับปี 2550 ที่ขาดทุนสุทธิ 216.6 ล้านบาท
เนื่องจากราคาวัสดุก่อสร้างหลักยังคงมีการปรับตัวสูงขึ้นอย่างรุนแรงต่อเนื่องจากช่วงปลายปี 2550
จนถึงช่วงเดือนสิงหาคม 2551 โดยราคาเหล็กเส้นปรับขึ้นกว่าร้อยละ 50
ส่วนราคาคอนกรีตผสมเสร็จปรับตัวขึ้นประมาณร้อยละ 10 เช่นเดียวกับค่าขนส่ง ในการนี้บริษัทฯ
ได้ให้ลูกค้าเป็นผู้รับผิดชอบการจัดซื้อวัสดุก่อสร้างในบางโครงการตามสภาวะการปรับตัวของราคาวัสดุต่างๆ
นอกจากนี้ ในช่วงไตรมาสที่ 3 บริษัทฯ ได้มีการชะลอการประมูลโครงการใหม่ๆ
เพื่อเป็นการลดความเสี่ยงจากความผันผวนของราคาวัสดุก่อสร้าง
ทำให้ค่าใช้จ่ายในส่วนของต้นทุนการรับเหมาก่อสร้างปรับตัวลดลงร้อยละ 29.6
และค่าใช้จ่ายในการดำเนินงานและบริหารลดลงร้อยละ 38.4 เมื่อเทียบกับปี 2550

การตั้งค่าเผื่อหนี้สงสัยจะสูญตามนโยบายการบัญชีการตั้งสำรองค่าเผื่อหนี้สงสัยจะสูญของบริษัทฯ ณ
31 ธันวาคม 2551 มีมูลค่า 4.7 ล้านบาท โดยบริษัทฯ
มีการโอนกลับรายการค่าเผื่อหนี้สงสัยจะสูญของลูกหนี้การค้ารายหนึ่งซึ่งได้ชำระหนี้คืนแก่บริษัทฯ
จึงทำให้ค่าเผื่อหนี้สงสัยจะสูญมีจำนวนลดลง

อย่างไรก็ตามฐานะการเงินของบริษัทฯ ณ 31 ธันวาคม 2551 มีสินทรัพย์รวม 640.2 ล้านบาท
ลดลงร้อยละ 22.9 จากปี 2550 บริษัทฯ มีหนี้สินรวม 574.3 ล้านบาท ลดลงจากปี 2550 ที่
706.3 ล้านบาท และมีส่วนของผู้ถือหุ้นจำนวน 65.9 ล้านบาทลดลงร้อยละ 47.0 จาก 124.4
ล้านบาท ในปี 2550